《次韵朱塘三首 其一》
宋代·许月卿

杏坛黄叶满霜林，何幸朱塘兀古枌。试上月台因问月，知涵云谷几多云。

梦游当日成何事，嗜学于今喜旧闻。我意昨游春水满，重来秋意见涯垠。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。